**Den selvejende institution Nybro**

Nybro er beliggende i den gamle bydel i Aabenraa 2 min. gang fra centrum. Nybro har til huse i flere af de gamle byhuse, der gennem de seneste år er blevet renoveret således, at det fremstår nyt og tidssvarende.

Vores viden bygger på over 30 års erfaring i kombination med den nyeste viden samt forskning på området. Nybro´s, aflastning, døgnpladser, timebaseret aflastning, efterværn samt Beskæftigelsesafdelingen retter sig til kommuner samt forældre, der ønsker et professionelt og individuelt tilbud.

På Nybro ved vi, at vi har at gøre med mennesker, som på trods af gennemgribende udviklingsforstyrrelser er meget forskellige og derfor har individuelle muligheder samt behov. Derfor tilrettelægges alle tilbud i samarbejde med barnet/den unge, forældre og sagsbehandler.

For at sikre høj grad af faglighed, har Nybro konstant fokus på faglig og personlig læring samt udvikling via efteruddannelse, kurser, foredrag, konference m.m.

Værdier vi gerne vil stå og huskes for:  
**Dedikation - Loyalitet - Faglighed - Nysgerrighed**

**Pædagogik**

Børnene/de unge mødes med en anerkendende, tydelig samt struktureret tilgang hvor nærvær, omsorg og tryghed er i højsæde. Der er et forudsigeligt miljø, hvor det enkelte barn/ung mødes der, hvor behovet er. I det pædagogiske arbejde er udvikling af selvstændighed hos det enkelte barn/ung i fokus. I processen hen imod den størst mulige personlige selvstændighed benyttes de pædagogiske metoder, der tilgodeser det enkelte barn/ungs udviklingsniveau.

Nybros pædagogiske metoder tager udgangspunkt i TEACCH (Treatment and Education of Autistic and Communication) samt KRAP (Kognitiv, Ressourcefokuseret og Anerkendende Pædagogik). Ligeledes tager pædagogisk praksis udgangspunkt i det enkelte barns/ungs kognitive niveau, behov samt interesse, hvor læring og udvikling af hensigtsmæssige sociale mestringsstrategier tillæres.

Nybro er i konstant udvikling. Løbene tages der initiativ til nye aktiviteter samt arbejdsformer.

Nybro anvender følgende metoder:

Cool Kids

Kat-kassen

Kognitiv Ressourcefokuseret og Anerkendende Pædagogik (KRAP)

Kognitiv terapi

Psykoedukation

Social færdighedstræning

TEACCH

Cool Kids  
Børn og unge inden for autismespektret kan være udfordret på angst og bekymringer. Hos mange børn og unge kommer problemerne til udtryk i form af fysiske symptomer; svimmelhed, hovedpine og ondt i maven eller i form af tristhed, adfærdsproblemer og store humørsvingninger.

Cool Kids er et behandlingsprogram for børn med angstproblematikker. Behandlingsprogrammet er videnskabeligt funderet og har ståsted i principper fra den kognitive adfærdsterapi. Cool Kids er et struktureret og familiebaseret forløb, hvor formålet er at hjælpe barnet og dets forældre til at overvinde den angst og bekymring, der påvirker barnets hverdag. Barn og forældre tilegner sig gennem Cool Kids konkrete redskaber og kompetencer, der er nyttige i angsthåndtering.

Kat-kassen

KAT-kassen har til formål at hjælpe Nybros børn og unge til større selvforståelse, både når det gælder forståelse for egne og andres behov og motiver, og når det gælder sociale relationer og venskaber.

KAT kassen benyttes som et redskab i strukturerede samtaler, samt i dagligdags miljøet omkring emotionel og social læring med henblik på at hjælpe barnet/den unge og voksne med at sætte ord på egne og andres oplevelser, tanker, følelser

Kognitiv Ressourcefokuseret og Anerkendende Pædagogik (KRAP)

KRAP er et socialpædagogisk koncept som indeholder det bedste af det, der virker inden for Nybros målgruppe. Krap tager udgangspunkt i den anerkendende tilgang til andre mennesker, ved en systematisk inddragelse af kognitive teorier og behandlingsformer, samt ved en udpræget vægt på det positive.

KRAP anvendes som en daglig implementering hvor både samtaler og social træning indgår.

Kognitiv terapi

Metoden benyttes da børn og unge med autisme har vanskeligheder ved at forstå egne reaktioner og adskille følelser, tanker, handlinger og kropslige reaktioner.

Det afholdes individuelle strukturerende samtaler omkring barnets/den unges udfordringer.

Psykoedukation

Giver Nybros børn og unge en forståelse af, hvad autisme er og hvilke udfordringer der kan følge med, når man har denne diagnose. Den enkeltes livshistorie, ressourcer og kompetencer danner udgangspunkt for samtalerne.

Det afholdes individuelle strukturerende samtaler omkring barnets/den unges forståelse for autismen, øge selvindsigten og handlemuligheder samt opnå kendskab til egne værdier, ønsker og forventninger. Ligeledes til at tackle sociale udfordringer.

Social færdighedstræning

Nybro støtter og øver barnet/den unge i at udvikle personlige og sociale færdigheder, da målgruppen er udfordret på netop disse overordnede færdigheder.

Træningen foregår gennem samtaler, fritidsaktiviteter, sociale arrangementer samt brug af nærmiljøet.

TEACCH

Nybros målgruppe profiterer af TEACCH, der tilgodeser og anerkender mennesket med autisme, da TEACCH grundlæggende handler om at respektere det autistiske barns/unges måde at være på og ret til at bevare interesser og særpræg. Der fokuseres på den enkeltes udviklingsmuligheder især med hensyn til selvstændighed og handlemuligheder.

Der arbejdes blandt andet med TEACCH princippet ud fra 11 H'er:  
Hvad skal jeg lave  
Hvorfor skal jeg lave det  
Hvornår skal jeg lave det  
Hvor skal jeg lave det  
Hvem laver jeg det med   
Hvordan laver jeg det   
Hvor længe skal jeg lave det   
Hvor meget skal jeg lave   
Hvornår er målet nået   
Hvad skal der ske bagefter  
Hvem hjælper   
  
Opgaver tilrettelægges, så der bliver en tydelig begyndelse, et forløb og en afslutning på enhver aktivitet  
Arbejdsrutiner og strukturer tydeliggøres gennem brugen af ord, billeder, symboler, visuelle hjælpemidler og individuelle skemaer.  
  
Rutiner, struktur, tydelighed og visualisering (dagstavler, smartphones, Ipads) anvendes ligeledes i TEACCH princippet.